Ka bonako fela fa ke sena go boa, ke ne ka bua le monna mongwe yo leina la gagwe e neng e le Kozak yo a neng a nna kwa Zhabokruky, e leng motse o o leng dikilometara di ka nna 20 go tswa kwa gaetsho. Ke ne ka mmotsa gore ene le ba lelapa la gagwe ba ntse ba tshela jang. Ke ne ke itse gore batho ba ba berekang mo dipolaseng tse di laolwang ke puso ba ne ba tshwenyegile thata ka gore ba tla itlamela jang, ka jalo ke ne ke itse gore go mmotsa jalo e ne e le tsela e e molemo ya go simolola motlotlo. Ke ne ka mo tlhalosetsa gore Baebele e ne ya bolelela pele gore go tla nna le ditlhaelo tsa dijo le dintwa mo motlheng wa rona. (Mathaio 24:3-14) O ne a batla go itse mo go oketsegileng. Ka jalo ke ne ka mo etela gape. Beke le beke ke ne ke tsamaya sekgala sa dikilometara di ka nna 40 go ya le go boa, ke ya kwa Zhabokruky go ya go ithuta Baebele le ba lelapa la ga Kozak. Ke ne ke lebetse ka dikotsi tse di neng di ka ntlhagela, tota le nako e ntsi thata e ke neng ke e dirisa, fa ba lelapa looraKozak ba kolobediwa ka August 1950.